  Виталий Пронин Дэри ёросысь Венья гуртысь библиотекаын ужась Нина Батуева арлыдоосты котыраз люказ. Соос понна «Бабушкин клубок» клуб кылдытӥз. Дэри ёросысь Веньяысь песянайёс дэмен керттӥськыса пукыло вал. Туспуктӥз Пётр ДавыдовНина Юрьевна нуналлы быдэ Совхозной каргуртысь ужаны ветлэ. Талэсь азьвыл страховой агент вал, соин но, лэся, гуртысь калыкез ӟеч тодэ. Венья библиотекаын ужаны кутскыса, малпам вылэм арлыдоос понна керттӥськон но пӧраськон ӝытъёс радъялляны. — Дышетскемея пӧраськись луисько, ваньмон дыръям керттӥськыны яратӥсько бере, калыкез но дышетэме потӥз, — шуэ Нина Юрьевна. — Гуртазы пукись песянайёс шумпотыса люкаськизы. Пӧламы котькыӵеосыз вал: киужлы усточиос но, чильпаськон курикез киязы кутылымтэос но. 4 ар ӵоже киоссы ваньзылэн волязы ни. Гуртысь кибашлы нылкышноос огазе люкасько ке, лыдӟиськон юрт выжыкыл дуннелы пӧрме. Яркытпишто турлы буёло сӥньысъёсын керттэм выж лёгетъёс, салфеткаос, шальёс. Бусыын но фермаын, Ижын азьвыл ужам нылкышноос пумиськон нуналъёссэс чидатэк витё ни. — Кибашлыослэн клубазы ветлыны кутскыса, семья кадь луимы ни, арня ум адӟиськиське ке, ог-огмылэсь мӧзмиськомы, — шуэ Любовь Филиппова. — Азьвыл но ас поннамы киужен выримы, нош дэмен керттӥськыны шулдыргес вылэм. Глафира Михеева, синзэ кыньыса но, керттӥськыны быгатэ, солэн шаль кышетъёсыз шуг пужыосын висъясько. Эшсылэсь адӟем каро Лидия Потапова, Валентина Порозова, Марина Карпова,Валентина Никитина, Надежда Давыдова, Роза Данилова. Нина Ардашевалэн азьвыл пӧзь-пыдвыл гинэ но керттэмез вылымтэ, татчы ветлыны кутскыса, дышем ни. Шугъяське ке, Нина Юрьевна доры дыртэ. Тамара Михайлова но, клубе ветлыса гинэ, керттӥськыны дышетскем. Табере чебер киужъёссэскунгож сьӧрын улӥсь нылызлы но келялля ни. Нош али клубзы уг ужа. — Коронавирусэн валче огазе люкаськылыны лэземын ӧвӧл бере, нылкышноос ялан жингыръяло, мӧзмиськомы, шуо, — веранзэ азьланьтэ библиотекаын ужась Нина Батуева, — сюлворемысьтызы доразы но ветлӥсько, куронъёсыз тӥясько ке но, дыр. Адскеммы бере вань висёнъёссэс ик вунэто кадь. Гуртысь арлыдоослэн туала улонлэсь бере кылемзы уг поты. Пумиськонъёссэс онлайн амалъя радъяны дышизы. Нырысь ик Надежда Давыдовалы нылпиосыз планшет басьтӥллям. Солэсь адӟем карыса, мукет песянайёс но туала техникаен ужаны дышетско ни. Нина Юрьевна Интернет вотэсын бугыръяське но аслыз кельшись пужыосты люка, бӧрысь соосты эшъёсызлы люкылэ. Гуртысь нылкышноос чидатэк витё ваче син пумиськонъёсты, огазьын, пе, шулдыргес. ________ Пётр Давыдов Теги: гуртулон  